นักวิทย์ ชี้ ‘ไดโนเสาร์’ ชอบใช้ชีวิตในยามราตรีเหมือนกัน
นักวิทยาศาสตร์เปิดเผยหลักฐานที่บ่งชี้ว่า ไดโนเสาร์ชื่นชอบการออกล่าในยามราตรีเหมือนกัน 
การศึกษาที่ตีพิมพ์ในวารสาร Science ค้นพบหลักฐานที่บ่งชี้ว่า ในระหว่างที่ไดโนเสาร์เหล่านักล่าทั้งหลาย ต่างมีระบบการได้ยินที่ดี แต่การมองเห็นของพวกมันจะถึงระดับที่ดีที่สุดในช่วงเวลากลางวัน มีไดโนเสาร์อยู่พันธุ์หนึ่งที่จิ๋วแต่แจ๋ว นามว่า Shuvuuia Deserti (ชูวูเอีย เดเซอร์ติ) หรือ The Shuvuuia ที่ดูจะชื่นชอบชีวิตยามค่ำคืนกว่าสายพันธุ์อื่นๆ ทีมนักวิทยาศาสตร์ เปิดเผยการศึกษานี้เมื่อวันพฤหัสบดี ระบุว่า พวกเขาพบกลุ่มกระดูกรอบๆดวงตาของไดโนเสาร์สายพันธุ์นี้ กลุ่มกระดูกนี้อยู่ภายในกระโหลกของมัน ซึ่งเป็นพิกัดของอวัยวะสำหรับการได้ยินของ The Shuvuuia ทีมวิจัย บอกว่า The Shuvuuia มีความสามารถในการได้ยินและมองเห็นเหมือนกับนกฮูก นั่นหมายถึง ศักยภาพในการเป็นนักล่าที่เก่งกาจแม้อยู่ในความมืดมิด The Shuvuuia เป็นไดโนเสาร์เดินสองขา ขนาดตัวเท่ากับนกใหญ่ และมีน้ำหนักพอๆกับแมวบ้าน พวกมันมีฟันขนาดเล็กเท่ากับเมล็ดข้าว อาศัยอยู่ในยุคครีเทเชียส (Cretaceous Period) หรือประมาณ 75-87 ล้านปีก่อน โรเจอร์ เบนสัน นักบรรพชีวินวิทยา จากมหาวิทยาลัยออกซ์ฟอร์ด ผู้ช่วยเขียนการศึกษาครั้งนี้ บอกว่า ไดโนเสาร์พันธุ์เล็กนี้มีความแปลกประหลาดที่บรรดานักบรรพชีวินวิทยา ยังคงหาคำตอบเกี่ยวกับพฤติกรรมของพวกมัน ความน่าสนใจของ The Shuvuuia ไดโนเสาร์ร่างเล็กรูปร่างแปลกตา ศีรษะเล็ก และมีขายาวมาก โดยรวมคล้ายๆกับไก่รูปร่างประหลาด และมีความแตกต่างจากนกและสัตว์ปีกทั่วไป ตรงที่มันมีแขนที่สั้นแข็งแรง และกรงเล็บใหญ่เหมาะสำหรับการใช้ขุดอย่างยิ่ง โจนาห์ โชอิเนียร์ นักบรรพชีวินวิทยาจากมหาวิทยาลัย Wits University ในแอฟริกาใต้ หัวหน้าการศึกษาครั้งนี้ ให้ความเห็นว่า ไดโนเสาร์ The Shuvuuia อาจจะวิ่งข้ามผืนทะเลทรายแบบหลบซ่อนๆ และใช้ระบบการได้ยินและมองเห็นที่ยอดเยี่ยมของมัน ติดตามไล่ล่าเหยื่อขนาดเล็ก ทั้งสัตว์เลี้ยงลูกด้วยน้ำนม กิ้งก่า หรือแม้กระทั่งแมลงที่หากินเวลากลางคืน ทีมนักวิทยาศาสตร์ในการศึกษานี้ ยังศึกษาโครงสร้างที่เรียกว่า lagena ที่มีลักษณะเป็นถุงโค้งๆ ที่อยู่บริเวณกลุ่มกระดูกรอบสมองของไดโนเสาร์พันธุ์นี้ และพบว่ามันเชื่อมต่อกับส่วนหนึ่งของหู ซึ่งช่วยเรื่องการทรงตัวของนกและสัตว์เลี้อยคลาน ยิ่งส่วนที่เรียกว่า lagena มีความยาวมากเท่าไหร่ จะทำให้การได้ยินของสัตว์ชนิดนี้ดีขึ้นเท่านั้น ยกตัวอย่าง ในกรณีของนกเค้าแมว ที่สามารถออกล่าเหยื่อได้แม้ไร้แสงสว่าง โครงสร้างของมันมีส่วนที่เรียกว่า lagena ยาวที่สุดในหมู่นกชนิดต่างๆ เมื่อเทียบกับขนาดตัวของมัน เช่นเดียวกับไดโนเสาร์ The Shuvuuia ที่มีโครงสร้างส่วนนี้ยาวพอๆกับนกเค้าแมว นักวิจัยยังพบว่า The Shuvuuia มีโครงกระดูกส่วน scleral ring รอบดวงตาที่กว้างมาก ซึ่งหมายถึงมันจะสามารถมองเห็นได้แม้ในช่วงกลางคืน โชอิเนียร์ ผู้เชี่ยวชาญด้านไดโนเสาร์ที่เป็นหัวหน้าการศึกษาครั้งนี้ เพิ่มเติมว่า แต่เดิมเขาเข้าใจว่าในยุคไดโนเสาร์ ตอนค่ำคืนเป็นช่วงเวลาที่เหล่าสัตว์เลี้ยงลูกด้วยน้ำนมจะออกหากินเพื่อหลบหนีไดโนเสาร์ผู้ล่าที่ต่างออกหากินช่วงกลางวัน แต่จากการศึกษาล่าสุดนี้ ช่วยตอบคำถามว่าไดโนเสาร์อย่าง The Shuvuuia ก็มีวิวัฒนาการที่จะช่วยล่าสัตว์เลี้ยงลูกด้วยน้ำนมที่ออกหากินยามค่ำคืนได้ด้วยเช่นกัน